FUNDATIA ROMANA DE FOLCLOR

FUNDATIA ROMANA DE FOLCLOR

„Este datoria sfântă a fiecărui român să păstreze valorile spirituale ale neamului şi să lase moştenire urmaşilor cultura tradiţională, fără de care ne-am pierde identitatea”

Misiunea Fundaţiei Române de Folclor este culegerea şi conservarea tradiţiilor româneşti, a costumului popular, a cântecului şi dansului popular, a obiceiurilor autohtone, aşa cum au fost ele create de-a lungul timpului.

Este datoria noastră să protejăm valorile sufleteşti ale neamului nostru românesc: cântul, portul, obiceiurile şi toate acestea ne obligă să îi învăţăm pe tinerii noştri despre arta şi tradiţia populară.

Fundaţia Română de Folclor încurajează tinerii talentaţi şi păstrează vie magia cântului şi portului popular românesc.

A fost înființată în anul 2000, la inițiativa unor iubitori de folclor, cu scopul păstrării și valorificării tradițiilor și transmiterii lor către generațiile viitoare.

În perioada 2000 – 2006, Fundația Română de Foclor a produs emisiunea „Tradițiile Românilor”, difuzată pe Prima TV, emisiune prezentată și realizată de Valeria Arnăutu, președinte al fundației. În cadrul acestei emisiuni au fost promovați tineri, care în prezent sunt interpreți consacrați ai cântecului popular (Steliana Sima, Nicolae Datcu, Nina Predescu, Maria Ghinea, Ileana Matus, Aurelian Preda). Emisiunea a promovat ansambluri profesioniste, dar și de copii și tineret, a prezentat diferite obiceiuri precum: Măsuratul Oilor, Călușul, Drăgaica etc.

Unul din proiectele de succes ale Fundației a fost redescoperirea tarafurilor de lăutari. Pe Valea Tismanei, a fost realizat filmul folcloric „Lăutarii Gorjului”; fragmente muzicale din repertoriul acestui taraf au fost înregistrate de către specialiștii fundației și s-au constituit întrun album intitulat „Lăutarii Gorjului”, editat de Casa de discuri Electrecord.

O altă direcţie de acţiune a Fundației Române de Folclor a reprezentat-o realizarea de filme documentare precum:

– Popas în Valea Almajului – documentar turistic premiat la Festivalul Caraiman Fest 2009;

– Lumina Învierii – Mănăstirea Brâncoveni;

– Antim Ivireanu și Mănăstirea Tuturor Sfinților – premiat la Festivalul Internațional Document Art, 2008;

– Mănăstirea Bârsana – Între Tradiție și Credință.

Împreună cu mai multe case de producție, Fundația Română de Folclor a realizat o serie de albume muzicale, dintre care amintim:

– „Tradițiile Românilor” – Colinde (Zoom Record).

– „Lăutarii Gorjului” (Electrecord);

– „Pentru mama mea cea dragă” (Zoom Record);

Tot sub egida Fundației Române de Folclor s-au realizat albumele tinerei artiste Ana Maria Arnăutu, inclusiv cel de debut („Văleleu”).

În calitate de membre ale Fundației Române de Folclor, Valeria și Ana Maria Arnăutu au participat la numeroase evenimente internaționale, unde au promovat și prezentat cântul și portul românesc.

Spicuim dintre acestea:

– Decembrie 2000-februarie 2001 – Valeria și Ana Maria Arnăutu, la invitația Asociației „Ștefan cel Mare” și a postului de televiziune din New York, au participat la turneul organizat în SUA. Au concertat pentru comunitățile de români din New York, Detroit, New Jersey, Cleveland, San Francisco și Florida;

– În anul 2001, Valeria Arnăutu este invitată într-un turneu în California împreună cu Maria Ciobanu și Ionuț Dolănescu;

– În vara anului 2001, Valeria și Ana Maria Arnăutu împreună cu Ansamblul Profesionist Călușul de la Scornicești fac un turneu prin Europa (Portugalia, Franța, Italia);

– În anul 2002, au participat la Festivalul Internațional de la Burgas;

– În anul 2005, Valeria și Ana Maria Arnăutu realizează un turneu în Austria alături de Vasile Coca, Maria și Mihai Nemeș și alți artiști din Ardeal;

– În anul 2003 şi 2004, Valeria Arnăutu este invitată de comunitatea românilor din Florida pentru a concerta cu prilejul Sărbătorilor de Iarnă;

– În anul 2006, Valeria și Ana Maria Arnăutu sunt invitate de către Ambasada României la Aman și Asociația Femeilor Românce pentru Dezvoltare din Iordania să susțină un recital cu cântece din toate zonele țării; cu acest prilej a fost organizată și expoziția Colecției de Costume Populare a Fundației Române de Folclor. În același an, Valeria Arnăutu este invitată la Festivalul României de pe Broadway alături de artiști consacrați ai scenei românești. În cadrul acestui eveniment a fost prezentată și Colecția de Costume Populare a Fundației;

– În anul 2007, Valeria Arnăutu onorează invitația Asociației Culturale Vercin din Germania, într-un turneu de amploare alături de artiști consacrați din Banat.

În perioada 2008 – 2010, Colecția de Costume Populare a Fundației Române de Folclor este prezentată la Bruxelles în cadrul unor evenimente succesive de promovare a meșteșugului și portului autentic românesc, dedicate Zilei Naționale a României, în locații precum: Parlamentul European, Comisia Europeană și Centrul Spiritual Cultural Român. La aceste expoziții au participat înalți oficiali europeni, care au avut ocazia să admire frumusețea portului românesc.

În perioada 2010-2013, Valeria Arnăutu participă la diferite evenimente culturale internaționale, de promovare a folclorului autentic în orașe precum New York, Hanovra, Bruxelles.

În perioada 2014-2015, Fundația Română de Folclor a desfăşurat următoarele activităţi:

– este invitată de onoare la Festivalul Românilor de pe Broadway, unde a fost apreciată și aclamată pentru expozițiile și programele artistice realizate;

– inițiază colaborarea cu televiziunea Inedit TV și Festivalul Valorilor Culturale Românești;

– are colaborari cu Muzeul Național al Satului „Dimitrie Gusti“;

– în luna februarie 2015 este invitată de către Uniunea Națională a Femeilor la Târgul de Dragobete de la Bruxelles, Belgia;

– în perioada mai-iunie 2015 se implică activ în organizarea Festivalului Ziua României pe Broadway (New York) și a Concertului de la Biserica Românească din Fort Lauderdale – Florida;

– în luna iunie 2015 participă la Festivalul Primăverii organizat de Clubul Banatul din New York;

– în luna iulie 2015 participă la Festivalul Românilor din Balcani (Jitcovita-Serbia);

– în 2015 face parte dintr-o delegaţie care a fost primită de către Patriarhul Ortodox al Ierusalimului şi a vizitat Aşezământul Românesc din Ierusalim;

– în 2014 şi 2015 este membru al juriului la Festivalul Internaţional de Folclor “Peştişorul de Aur” – Tulcea;

– în 2015 participă la Festivalul Ziua României pe Broadway – New York.

Alături de activitatea cultural-artistică, Fundația Română de Folclor se alătură și acțiunilor caritabile prin susținerea de concerte în acest scop și unde au existat colaborări cu Secretariatul de Stat pentru Persoane cu Dizabilități, cu centre de plasament – Cireşarii, Pinochio, Casa Concordia etc, care au avut ca rezultat organizarea de spectacole și activități recreative pentru copii în situații speciale. Valeria Arnăutu a predat educație muzicală copiilor cu dizabilități, a realizat împreună cu aceștia înregistrări audio, spectacole și emisiuni TV la TVR, Antena 1, Etno TV etc.

În parteneriat cu Primăria din Periș, Fundația Română de Folclor a realizat albumul de colinde intitulat „Valeria Arnăutu și Colindătorii din Periș”. Fundaţia s-a dedicat și vârstnicilor, prin organizarea de spectacole cu prilejul marilor sărbători creștine. În loc de concluzie, se poate aprecia că această Fundaţie a desfăşurat şi desfăşoară şi în prezent ample acţiuni de cunoaştere a poporului român, se implică activ în toate zonele de interes socio-uman, aduce în diverse locuri din ţară şi străinătate cântecul, portul popular, tradiţiile noastre.

Prin programele sale iniţiază şi transmite tinerei generaţii prin acţiuni atent selectate şi pregătite pentru ca această bogăţie spirituală a românilor să fie prezentă pe mai departe în mentalul viitorimii.

Fundația a început anul 2016 cu un parteneriat cu Asociaţia Help Education Romania, un ONG cu experienţă în strângerea de fonduri pentru tratarea cazurilor de malformaţii cardiace congenitale identificate în familii defavorizate din România. Astfel, Valeria Arnăutu, preşedinte al Fundaţiei Române de Folclor, devine „Ambasador” al cauzei Help Romania şi se alătură campaniei „Salvează inima unui copil”. În acest scop se vor organiza o serie de evenimente caritabile, concerte cu participarea unor mari artişti, care vor dori să sprijine această campanie.

DOINA BÂRCĂ

Contents